CELEX: 32007R0520
Language: el
Date: 2007-05-07 00:00:00
Title: Κανονισμός (ΕΚ) αριθ. 520/2007 του Συμβουλίου, της 7ης Μαΐου 2007 , για τη θέσπιση τεχνικών μέτρων διατήρησης για ορισμένα αποθέματα άκρως μεταναστευτικών ειδών και για την τροποποίηση του κανονισμού (ΕΚ) αριθ. 973/2001

12.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 123/3
            
         
      ΚΑΝΟΝΙΣΜΌΣ (ΕΚ) αριθ. 520/2007 ΤΟΥ ΣΥΜΒΟΥΛΊΟΥ
   
   της 7ης Μαΐου 2007
   για τη θέσπιση τεχνικών μέτρων διατήρησης για ορισμένα αποθέματα άκρως μεταναστευτικών ειδών και για την τροποποίηση του κανονισμού (ΕΚ) αριθ. 973/2001
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
   την πρόταση της Επιτροπής,
   τη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:
   
               (1)
            
            
               Η Κοινότητα, με την απόφαση 98/392/ΕΚ (1), ενέκρινε τη σύμβαση των Ηνωμένων Εθνών για το δίκαιο της θάλασσας, η οποία προβλέπει ορισμένες αρχές και ορισμένους κανόνες όσον αφορά τη διατήρηση και τη διαχείριση των έμβιων θαλάσσιων πόρων. Στο πλαίσιο των ευρύτερων διεθνών υποχρεώσεών της, η Κοινότητα συμμετέχει στις προσπάθειες που καταβάλλονται στα διεθνή ύδατα για τη διατήρηση των ιχθυαποθεμάτων.
            
         
               (2)
            
            
               Σύμφωνα με την απόφαση 86/238/ΕΟΚ (2), από τις 14 Νοεμβρίου 1997 η Κοινότητα είναι συμβαλλόμενο μέρος της διεθνούς σύμβασης για τη διατήρηση των θυννοειδών του Ατλαντικού, η οποία στο εξής αποκαλείται «σύμβαση ICCAT».
            
         
               (3)
            
            
               Η σύμβαση ICCAT προβλέπει ένα πλαίσιο για την περιφερειακή συνεργασία στον τομέα της διατήρησης και διαχείρισης των θυννοειδών και των συγγενών ειδών του Ατλαντικού Ωκεανού και των παρακείμενων θαλασσών, μέσω της ίδρυσης μιας διεθνούς επιτροπής για τη διατήρηση των θυννοειδών του Ατλαντικού, η οποία στο εξής αποκαλείται «επιτροπή ICCAT», και της έκδοσης συστάσεων στον τομέα της διατήρησης και της διαχείρισης στη ζώνη της σύμβασης, η εφαρμογή των οποίων καθίσταται υποχρεωτική για τα συμβαλλόμενα μέρη.
            
         
               (4)
            
            
               Η ICCAT συνέστησε ορισμένα τεχνικά μέτρα για ορισμένα αποθέματα άκρως μεταναστευτικών ειδών στον Ατλαντικό και στη Μεσόγειο, ιδίως όσον αφορά τα επιτρεπόμενα μεγέθη και βάρη ψαριών, τους περιορισμούς που αφορούν τα αλιεύματα σε ορισμένες ζώνες ή κατά τη διάρκεια ορισμένων περιόδων, τους περιορισμούς στη χρήση ορισμένων αλιευτικών εργαλείων, καθώς και τους περιορισμούς αλιευτικής ικανότητας. Η εφαρμογή των συστάσεων αυτών είναι υποχρεωτική για την Κοινότητα και θα πρέπει, κατά συνέπεια, να τεθούν σε εφαρμογή.
            
         
               (5)
            
            
               Η Κοινότητα, με την απόφαση 95/399/ΕΚ (3), ενέκρινε τη συμφωνία για την ίδρυση της επιτροπής διαχείρισης της αλιείας τόνου του Ινδικού Ωκεανού. Η συμφωνία αυτή προβλέπει κατάλληλο πλαίσιο για την ενίσχυση της διεθνούς συνεργασίας και την ορθολογική χρήση του τόνου και των συγγενών ειδών του Ινδικού Ωκεανού, μέσω της ίδρυσης της επιτροπής διαχείρισης της αλιείας τόνου του Ινδικού Ωκεανού, η οποία στο εξής αποκαλείται «IOTC», και μέσω της έκδοσης συστάσεων στον τομέα της διατήρησης και της διαχείρισης στη ζώνη της IOTC, η εφαρμογή των οποίων καθίσταται υποχρεωτική για τα συμβαλλόμενα μέρη.
            
         
               (6)
            
            
               Η IOTC εξέδωσε σύσταση η οποία προβλέπει ορισμένα τεχνικά μέτρα για ορισμένα αποθέματα άκρως μεταναστευτικών ειδών, ιδίως τον περιορισμό της αλιευτικής ικανότητας. Η σχετική σύσταση είναι υποχρεωτική για την Κοινότητα και θα πρέπει, κατά συνέπεια, να τεθεί σε εφαρμογή.
            
         
               (7)
            
            
               Η Κοινότητα, με την απόφαση 2005/938/ΕΚ (4), ενέκρινε τη συμφωνία για το διεθνές πρόγραμμα διατήρησης των δελφινιών. Κατά συνέπεια, η Κοινότητα θα πρέπει να εφαρμόσει τις διατάξεις που προβλέπονται στη συμφωνία.
            
         
               (8)
            
            
               Στους στόχους της εν λόγω συμφωνίας συμπεριλαμβάνονται η προοδευτική μείωση σε μηδενικό σχεδόν επίπεδο της παρεμπίπτουσας θνησιμότητας των δελφινιών κατά την αλιεία τόνου με γρι-γρι στον ανατολικό Ειρηνικό Ωκεανό μέσω της θέσπισης ετήσιων ορίων, καθώς και η μακροπρόθεσμη βιωσιμότητα των αποθεμάτων τόνου στη ζώνη της συμφωνίας.
            
         
               (9)
            
            
               Η Κοινότητα έχει αλιευτικά συμφέροντα στον ανατολικό Ειρηνικό και συμμετείχε στη διαδικασία θέσπισης της σύμβασης για την ενίσχυση της παναμερικανικής επιτροπής τροπικού τόνου, η οποία στο εξής αποκαλείται «σύμβαση της Αντίγκουα». Με την απόφαση 2005/26/ΕΚ (5), υπέγραψε τη σύμβαση της Αντίγκουα και ξεκίνησε τη διαδικασία προσχώρησης σε αυτήν. Εν αναμονή της έναρξης ισχύος της σύμβασης της Αντίγκουα, η Κοινότητα, ως μη συμβαλλόμενο συνεργαζόμενο μέρος της παναμερικανικής επιτροπής τροπικού τόνου, η οποία στο εξής αποκαλείται «IATTC», αποφάσισε να εφαρμόσει τα τεχνικά μέτρα που θεσπίσθηκαν από την IATTC. Κατά συνέπεια, τα μέτρα αυτά θα πρέπει να ενσωματωθούν στο κοινοτικό δίκαιο.
            
         
               (10)
            
            
               Σύμφωνα με την απόφαση 2005/75/ΕΚ (6) και από τις 25 Ιανουαρίου 2005, η Κοινότητα είναι συμβαλλόμενο μέρος της σύμβασης για τη διατήρηση και τη διαχείριση των άκρως μεταναστευτικών αποθεμάτων ιχθύων στον δυτικό και κεντρικό Ειρηνικό Ωκεανό, η οποία στο εξής αποκαλείται «σύμβαση WCPFC».
            
         
               (11)
            
            
               Η σύμβαση WCPFC προβλέπει πλαίσιο για την περιφερειακή συνεργασία με στόχο τη διασφάλιση της μακροπρόθεσμης διατήρησης και βιώσιμης εκμετάλλευσης των ιχθυαποθεμάτων άκρως μεταναστευτικών ειδών στον δυτικό και κεντρικό Ειρηνικό Ωκεανό, μέσω της ίδρυσης της επιτροπής αλιείας για τον δυτικό και κεντρικό Ειρηνικό (WCPFC).
            
         
               (12)
            
            
               Η Κοινότητα θα πρέπει, κατά συνέπεια, να εφαρμόζει τις διατάξεις που προβλέπονται στη σύμβαση καθώς και τα τεχνικά μέτρα που θεσπίζονται από την WCPFC.
            
         
               (13)
            
            
               Τα τεχνικά μέτρα που θεσπίσθηκαν από τους προαναφερθέντες περιφερειακούς οργανισμούς αλιείας ενσωματώθηκαν στον κανονισμό (ΕΚ) αριθ. 973/2001 του Συμβουλίου, της 14ης Μαΐου 2001, που προβλέπει τεχνικά μέτρα διατήρησης για ορισμένα αποθέματα άκρως μεταναστευτικών ειδών (7).
            
         
               (14)
            
            
               Λόγω της θέσπισης νέων τεχνικών μέτρων από τους εν λόγω οργανισμούς καθώς και της επικαιροποίησης των ισχυόντων μέτρων μετά την έκδοση του κανονισμού (ΕΚ) αριθ. 973/2001, απαιτείται η κατάργηση του εν λόγω κανονισμού και η αντικατάστασή του από τον παρόντα κανονισμό.
            
         
               (15)
            
            
               Οι περιορισμοί της αλιευτικής προσπάθειας πρέπει να καθορίζονται σύμφωνα με το άρθρο 20 του κανονισμού (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και τη βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (8).
            
         
               (16)
            
            
               Τα μέτρα που είναι αναγκαία για την εφαρμογή του παρόντος κανονισμού θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (9),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΤΙΤΛΟΣ I
   ΕΙΣΑΓΩΓΙΚΕΣ ΔΙΑΤΑΞΕΙΣ
   Άρθρο 1
   Αντικείμενο
   Ο παρών κανονισμός προβλέπει τα τεχνικά μέτρα διατήρησης που εφαρμόζονται στην αλιεία και στην εκφόρτωση ορισμένων αποθεμάτων άκρως μεταναστευτικών ειδών, όπως αναφέρονται στο παράρτημα I, καθώς και στην αλίευση παρεμπιπτόντων αλιευμάτων.
   Άρθρο 2
   Πεδίο εφαρμογής
   Με την επιφύλαξη του άρθρου 9, ο παρών κανονισμός εφαρμόζεται στα σκάφη τα οποία φέρουν σημαία κράτους μέλους και είναι νηολογημένα στην Κοινότητα («κοινοτικά αλιευτικά σκάφη»).
   Άρθρο 3
   Ορισμοί
   Για τους σκοπούς του παρόντος κανονισμού, ισχύουν οι κάτωθι ορισμοί:
   
               1)
            
            
               «άκρως μεταναστευτικά είδη»: τα είδη που απαριθμούνται στο παράρτημα Ι·
            
         
               2)
            
            
               «τονοειδή και συναφή είδη που καλύπτονται από τη σύμβαση ICCAT»: τα είδη που απαριθμούνται στο παράρτημα ΙΙ·
            
         
               3)
            
            
               «όριο θνησιμότητας δελφινιών»: το όριο που καθορίζεται από το άρθρο V της συμφωνίας για το διεθνές πρόγραμμα διατήρησης των δελφινιών (10)·
            
         
               4)
            
            
               «ερασιτεχνική αλιεία»: αλιευτικές δραστηριότητες για την εκμετάλλευση έμβιων υδρόβιων πόρων για ψυχαγωγία ή άθληση·
            
         
               5)
            
            
               «κυκλωτικά δίχτυα»: δίχτυα που είναι εξοπλισμένα ή όχι με σκοινί σάκου, τα οποία αλιεύουν ψάρια κυκλώνοντάς τα τόσο από τις πλευρές όσο και από κάτω·
            
         
               6)
            
            
               «γρι-γρι»: οποιοδήποτε κυκλωτικό δίχτυ, το κάτω μέρος του οποίου κλείνει με τη βοήθεια ενός σκοινιού (στίγκου) που βρίσκεται στο κάτω μέρος του διχτυού, το οποίο διέρχεται από μία σειρά δακτυλίων κατά μήκος του κάτω γραντιού βοηθώντας το δίχτυ να στιγκάρει και να κλείσει. Τα γρι-γρι μπορούν να χρησιμοποιούνται για την αλιεία μικρών πελαγικών ειδών, μεγάλων πελαγικών ειδών ή βενθοπελαγικών ειδών.
            
         
               7)
            
            
               «παραγάδια»: αλιευτικά εργαλεία που αποτελούνται από μία κεντρική πετονιά η οποία φέρει πολλά αγκίστρια δεμένα σε παράμαλλα που έχουν διάφορα μήκη και διαστήματα μεταξύ τους ανάλογα με τα στοχευόμενα είδη. Μπορούν να ποντίζονται κάθετα ή οριζόντια σε σχέση με την επιφάνεια του νερού. Μπορούν να χρησιμοποιούνται είτε στο βυθό ή πλησίον αυτού (παραγάδια βυθού) ή να παρασύρονται στα μεσόνερα ή κοντά στην επιφάνεια (παραγάδια επιφανείας)·
            
         
               8)
            
            
               «αγκίστρια»: κυρτά και αιχμηρά τεμάχια χαλύβδινου σύρματος που φέρουν συνήθως δόντι. Η μύτη των αγκιστριών μπορεί να είναι είτε ευθεία ή ακόμα ανεστραμμένη προς τα αριστερά ή τα δεξιά ή και κυρτωμένη προς τα μέσα· το στέλεχος των αγκιστριών μπορεί να παρουσιάζει διαφορετικά μεγέθη και μορφές και η διατομή του μπορεί να είναι στρογγυλή (κανονική) ή πεπλατυσμένη (σφυρήλατη). Το συνολικό μήκος ενός αγκιστριού αντιστοιχεί στο μέγιστο συνολικό μήκος του στελέχους από την άκρη του αγκιστριού που χρησιμεύει για την πρόσδεση της πετονιάς (που έχει συνήθως σχήμα ματιού), μέχρι την κορυφή της καμπύλης. Το πλάτος ενός αγκιστριού αντιστοιχεί με τη μεγαλύτερη οριζόντια απόσταση από το εξωτερικό μέρος του στελέχους έως το εξωτερικό μέρος του δοντιού·
            
         
               9)
            
            
               «εξοπλισμός συγκέντρωσης ιχθύων»: οποιοσδήποτε εξοπλισμός, ο οποίος πλέει στην επιφάνεια της θαλάσσης με στόχο την προσέλκυση ψαριών·
            
         
               10)
            
            
               «θυνναλιευτικά σκάφη με καλάμια»: σκάφη που είναι εξοπλισμένα για να αλιεύουν τόνους με καλάμι.
            
         Άρθρο 4
   Ζώνες
   Για τους σκοπούς του παρόντος κανονισμού, εφαρμόζονται οι εξής ορισμοί των θαλάσσιων υδάτων:
   
               1)
            
            
               Ζώνη 1
               Όλα τα ύδατα του Ατλαντικού Ωκεανού και των παρακείμενων θαλασσών που περιλαμβάνονται στη ζώνη της σύμβασης ICCAT, όπως ορίζεται στο άρθρο 1 της εν λόγω σύμβασης.
            
         
               2)
            
            
               Ζώνη 2
               Όλα τα ύδατα του Ινδικού Ωκεανού που καλύπτονται από τη συμφωνία για την ίδρυση της IOTC, όπως ορίζεται στο άρθρο 2 της εν λόγω συμφωνίας.
            
         
               3)
            
            
               Ζώνη 3
               Όλα τα ύδατα του ανατολικού Ειρηνικού Ωκεανού κατά τα οριζόμενα στο άρθρο 3 της συμφωνίας για το διεθνές πρόγραμμα διατήρησης των δελφινιών.
            
         
               4)
            
            
               Ζώνη 4
               Όλα τα ύδατα του δυτικού και κεντρικού Ειρηνικού Ωκεανού κατά τα οριζόμενα στο άρθρο 3 της σύμβασης WCPFC.
            
         ΤΙΤΛΟΣ II
   ΤΕΧΝΙΚΑ ΜΕΤΡΑ ΠΟΥ ΕΦΑΡΜΟΖΟΝΤΑΙ ΣΤΗ ΖΩΝΗ 1
   ΚΕΦΑΛΑΙΟ 1
   Περιορισμοί της χρήσης ορισμένων τύπων σκαφών και εργαλείων
   Άρθρο 5
   Προστασία του μεγαλόφθαλμου τόνου σε ορισμένα ύδατα των τροπικών
   1.   Τα θυνναλιευτικά σκάφη με γρι-γρι ή με καλάμια απαγορεύεται να αλιεύουν κατά τη διάρκεια της περιόδου από 1ης έως 30 Νοεμβρίου στην ακόλουθη ζώνη:
   
               —
            
            
               νότιο όριο: παράλληλος 0° νότιο γεωγραφικό πλάτος·
            
         
               —
            
            
               βόρειο όριο: παράλληλος 5° βόρειο γεωγραφικό πλάτος·
            
         
               —
            
            
               δυτικό όριο: μεσημβρινός 20° δυτικό γεωγραφικό μήκος·
            
         
               —
            
            
               ανατολικό όριο: μεσημβρινός 10° δυτικό γεωγραφικό μήκος.
            
         2.   Τα κράτη μέλη διαβιβάζουν στην Επιτροπή μέχρι τις 15 Αυγούστου κάθε έτους το αργότερο, έκθεση για την εφαρμογή του μέτρου αυτού, στην οποία περιλαμβάνεται, κατά περίπτωση, κατάλογος των παραβάσεων που διαπράχθηκαν από κοινοτικά αλιευτικά σκάφη τα οποία φέρουν τη σημαία τους και κατά των οποίων έχει κινηθεί δίωξη από τις αρμόδιες αρχές τους.
   Άρθρο 6
   Η αλιεία τόνου (thunnus thynnus) στη Μεσόγειο
   1.   Απαγορεύεται η αλιεία τόνου (thunnus thynnus) με γρι-γρι στη Μεσόγειο Θάλασσα από τις 16 Ιουλίου έως τις 15 Αυγούστου.
   2.   Απαγορεύεται η αλιεία τόνου (thunnus thynnus) στη Μεσόγειο με τη χρήση παραγαδιών επιφανείας από σκάφη μήκους μεγαλύτερου των 24 μέτρων κατά τη διάρκεια της περιόδου από 1ης Ιουνίου έως 31 Ιουλίου. Το μήκος των σκαφών καθορίζεται σύμφωνα με το παράρτημα III.
   3.   Απαγορεύεται η χρήση αεροπλάνων ή ελικοπτέρων για την υποστήριξη αλιευτικών δραστηριοτήτων με στόχο την αλιεία τόνου (thunnus thynnus) στη Μεσόγειο Θάλασσα κατά τη διάρκεια της περιόδου από 1ης έως 30 Ιουνίου.
   4.   Ο καθορισμός των περιόδων και των ζωνών που αναφέρονται στο παρόν άρθρο καθώς και το μήκος των σκαφών που παρατίθεται στο παράρτημα III μπορούν να τροποποιηθούν από την Επιτροπή σύμφωνα με τις συστάσεις της ICCAT, οι οποίες είναι δεσμευτικές για την Κοινότητα, και κατά τη διαδικασία που ορίζεται στο άρθρο 30.
   Άρθρο 7
   Αλιεία παλαμίδας, μεγαλόφθαλμου τόνου και κιτρινόπτερου τόνου σε ορισμένα ύδατα της Πορτογαλίας
   Απαγορεύεται η διατήρηση επί του σκάφους οποιασδήποτε ποσότητας παλαμίδας, μεγαλόφθαλμου τόνου ή κιτρινόπτερου τόνου που αλιεύθηκε με τη χρήση γρι-γρι σε ύδατα υπό την κυριαρχία ή δικαιοδοσία της Πορτογαλίας, στην υποζώνη X ICES βορείως των 36°30′Β ή στις ζώνες CECAF (επιτροπή αλιείας κεντρικού και ανατολικού Ατλαντικού) βορείως των 31° και ανατολικά των 17°30′Δ, ή η διεξαγωγή αλιευτικών δραστηριοτήτων με στόχο τα είδη αυτά στις προαναφερόμενες ζώνες με τα προαναφερόμενα εργαλεία.
   ΚΕΦΑΛΑΙΟ 2
   Ελάχιστο μέγεθος
   Άρθρο 8
   Μεγέθη
   1.   Ένα είδος θεωρείται ότι είναι μικρότερο του κανονικού μεγέθους εάν το μέγεθός του είναι μικρότερο από τα ελάχιστα μεγέθη που προσδιορίζονται στο παράρτημα IV για το σχετικό είδος.
   2.   Τα μεγέθη που καθορίζονται στο παράρτημα IV μπορούν να τροποποιηθούν σύμφωνα με συστάσεις της ICCAT, οι οποίες είναι δεσμευτικές για την Κοινότητα, και κατά τη διαδικασία που ορίζεται στο άρθρο 30.
   Άρθρο 9
   Απαγορεύσεις
   1.   Απαγορεύεται η διατήρηση επί του σκάφους ή η μεταφόρτωση, εκφόρτωση, μεταφορά, αποθήκευση, επίδειξη ή προσφορά για πώληση, πώληση ή διάθεση στο εμπόριο ψαριών μικρότερων του κανονικού μεγέθους που ανήκουν στα είδη που απαριθμούνται στο παράρτημα IV, τα οποία αλιεύθηκαν στη ζώνη 1. Τα είδη αυτά πρέπει να απορρίπτονται στη θάλασσα αμέσως.
   2.   Απαγορεύεται η θέση σε ελεύθερη κυκλοφορία ή η διάθεση στο εμπόριο της Κοινότητας ψαριών μικρότερων του κανονικού μεγέθους που ανήκουν στα είδη που απαριθμούνται στο παράρτημα IV, τα οποία προέρχονται από τρίτες χώρες και τα οποία αλιεύθηκαν στη ζώνη 1.
   Άρθρο 10
   Μέτρηση του μεγέθους
   1.   Το μήκος όλων των ειδών, εκτός του είδους istiophoridae, μετράται ως προς το μήκος διχοτόμησης, δηλαδή την κάθετη απόσταση από το άκρο της άνω γνάθου έως την απόληξη του βραχύτερου ουραίου πτερυγίου.
   2.   Για το είδος istiophoridae, το μέγεθος μετράται από το άκρο της κάτω γνάθου έως τη «διχάλα» του ουραίου πτερυγίου.
   Άρθρο 11
   Διαδικασία δειγματοληψίας για τους κλωβούς τόνου (Thunnus thynnus)
   1.   Κάθε κράτος μέλος θεσπίζει διαδικασία δειγματοληψίας με στόχο την εκτίμηση του αριθμού ανά μέγεθος για τον αλιευόμενο τόνο (Thunnus thynnus).
   2.   Η δειγματοληψία του μεγέθους στους κλωβούς πραγματοποιείται σε δείγμα 100 ατόμων ανά 100 τόνους ζωντανών ψαριών ή σε δείγμα 10 % του συνολικού αριθμού των ψαριών που έχουν τοποθετηθεί στον κλωβό. Το δείγμα μεγέθους λαμβάνεται κατά τη διάρκεια της συλλογής ψαριών στην εκμετάλλευση ιχθυοκαλλιέργειας σύμφωνα με τη μέθοδο που έχει εγκριθεί από την ICCAT για την κοινοποίηση δεδομένων στο πλαίσιο του καθήκοντος II.
   3.   Πρόσθετες μέθοδοι και δειγματοληψίες αναπτύσσονται για τα ψάρια που εκτρέφονται για χρονικό διάστημα μεγαλύτερο του ενός έτους.
   4.   Η δειγματοληψία πραγματοποιείται κατά τη διάρκεια μιας τυχαίας συλλογής και καλύπτει όλους τους κλωβούς. Τα δεδομένα κοινοποιούνται στην ICCAT μέχρι στις 31 Ιουλίου για τις δειγματοληψίες που πραγματοποιήθηκαν το προηγούμενο ημερολογιακό έτος.
   ΚΕΦΑΛΑΙΟ 3
   Περιορισμοί σχετικά με τον αριθμό των σκαφών
   Άρθρο 12
   Μεγαλόφθαλμος τόνος και μακρύπτερος τόνος Βορείου Ατλαντικού
   1.   Το Συμβούλιο, αποφασίζοντας σύμφωνα με τη διαδικασία που ορίζεται στο άρθρο 20 του κανονισμού (ΕΚ) αριθ. 2371/2002, καθορίζει τον αριθμό και τη συνολική ικανότητα που εκφράζεται σε κόρους ολικής χωρητικότητας (GT) των κοινοτικών αλιευτικών σκαφών μήκους μεγαλύτερου των 24 μέτρων που αλιεύουν στη ζώνη 1 μεγαλόφθαλμο τόνο ως στοχευόμενο είδος. Ο αριθμός και η συνολική αλιευτική ικανότητα των σκαφών καθορίζεται:
   
               α)
            
            
               ως ο μέσος αριθμός και η αλιευτική ικανότητα σε GT των κοινοτικών αλιευτικών σκαφών που αλιεύουν στη ζώνη 1 μεγαλόφθαλμο τόνο ως στοχευόμενο είδος κατά τη διάρκεια της περιόδου 1991/92· και
            
         
               β)
            
            
               βάσει του περιορισμού σχετικά με τον αριθμό κοινοτικών σκαφών που αλιεύουν μεγαλόφθαλμο τόνο κατά τη διάρκεια του 2005 που κοινοποιείται στην ICCAT στις 30 Ιουνίου 2005.
            
         2.   Το Συμβούλιο, αποφασίζοντας σύμφωνα με τη διαδικασία που ορίζεται στο άρθρο 20 του κανονισμού (ΕΚ) αριθ. 2371/2002, καθορίζει τον αριθμό των κοινοτικών αλιευτικών σκαφών που αλιεύουν στο Βόρειο Ατλαντικό μακρύπτερο τόνο ως στοχευόμενο είδος. Ο αριθμός των σκαφών καθορίζεται ως ο μέσος αριθμός κοινοτικών αλιευτικών σκαφών που αλιεύουν στο Βόρειο Ατλαντικό μακρύπτερο τόνο ως στοχευόμενο είδος κατά τη διάρκεια της περιόδου 1993-1995.
   3.   Το Συμβούλιο, αποφασίζοντας σύμφωνα με τη διαδικασία που ορίζεται στο άρθρο 20 του κανονισμού (ΕΚ) αριθ. 2371/2002, κατανέμει μεταξύ των κρατών μελών:
   
               α)
            
            
               τον αριθμό και την ικανότητα σε GT που καθορίζεται σύμφωνα με την παράγραφο 1·
            
         
               β)
            
            
               τον αριθμό των σκαφών που καθορίζεται σύμφωνα με την παράγραφο 2.
            
         4.   Πριν από τις 15 Μαΐου κάθε έτους, τα κράτη μέλη διαβιβάζουν στην Επιτροπή με τα συνήθη μέσα διαβίβασης δεδομένων:
   
               α)
            
            
               κατάλογο σκαφών μήκους μεγαλύτερου των 24 μέτρων που φέρουν τη σημαία τους και αλιεύουν μεγαλόφθαλμο τόνο·
            
         
               β)
            
            
               κατάλογο σκαφών που φέρουν τη σημαία τους και συμμετέχουν σε αλιευτικές δραστηριότητες με στόχο τον μακρύπτερο τόνο στον Βόρειο Ατλαντικό.
            
         Η Επιτροπή διαβιβάζει τις πληροφορίες αυτές στη γραμματεία της ICCAT πριν από τις 31 Μαΐου κάθε έτους.
   5.   Οι κατάλογοι που αναφέρονται στην παράγραφο 4 περιλαμβάνουν τον εσωτερικό αριθμό μητρώου του αλιευτικού στόλου που έχει δοθεί στο σκάφος σύμφωνα με το παράρτημα I του κανονισμού της Επιτροπής (ΕΚ) αριθ. 26/2004, της 30ής Δεκεμβρίου 2003, σχετικά με το μητρώο του κοινοτικού αλιευτικού στόλου (11) καθώς και τον τύπο του χρησιμοποιούμενου αλιευτικού εργαλείου.
   ΚΕΦΑΛΑΙΟ 4
   Είδη που δεν αποτελούν στόχο και αθλητικές και ψυχαγωγικές αλιευτικές δραστηριότητες
   Άρθρο 13
   Μάρλιν
   Τα κράτη μέλη ενθαρρύνουν τη χρήση μονόινων παράμαλλων με στριφτάρια έτσι ώστε να μπορούν εύκολα να ελευθερώνονται τα γαλάζια μάρλιν και τα λευκά μάρλιν.
   Άρθρο 14
   Καρχαρίες
   1.   Τα κράτη μέλη ενθαρρύνουν την απελευθέρωση ζωντανών καρχαριών που αλιεύθηκαν τυχαία, ιδίως των μικρών καρχαριών.
   2.   Τα κράτη μέλη ενθαρρύνουν τη μείωση των απορρίψεων καρχαριών με τη βελτίωση της επιλεκτικότητας των αλιευτικών εργαλείων.
   Άρθρο 15
   Θαλάσσιες χελώνες
   Τα κράτη μέλη ενθαρρύνουν την απελευθέρωση ζωντανών θαλάσσιων χελωνών που αλιεύθηκαν τυχαία.
   Άρθρο 16
   Ερασιτεχνική αλιεία στη Μεσόγειο
   1.   Τα κράτη μέλη λαμβάνουν τα αναγκαία μέτρα προκειμένου να απαγορεύσουν τη χρήση στη Μεσόγειο Θάλασσα για αθλητικές και ψυχαγωγικές αλιευτικές δραστηριότητες συρόμενων διχτυών, κυκλωτικών διχτυών, γρι-γρι, δραγών, απλαδιών διχτυών, μανωμένων διχτυών και παραγαδιών για την αλιεία τόνου και συναφών ειδών.
   2.   Τα κράτη μέλη διασφαλίζουν ότι δεν διατίθενται στο εμπόριο ο τόνος και τα συγγενή είδη που αλιεύθηκαν κατά τη διάρκεια αθλητικών και ψυχαγωγικών αλιευτικών δραστηριοτήτων στη Μεσόγειο.
   Άρθρο 17
   Υποβολή εκθέσεων
   Τα κράτη μέλη διαβιβάζουν στην Επιτροπή μέχρι τις 15 Αυγούστου κάθε έτους έκθεση σχετικά με την εφαρμογή του παρόντος κεφαλαίου.
   ΤΙΤΛΟΣ III
   ΤΕΧΝΙΚΑ ΜΕΤΡΑ ΠΟΥ ΕΦΑΡΜΟΖΟΝΤΑΙ ΣΤΗ ΖΩΝΗ 2
   ΚΕΦΑΛΑΙΟ 1
   Περιορισμοί σχετικά με τον αριθμό των σκαφών
   Άρθρο 18
   Αριθμός επιτρεπόμενων σκαφών
   1.   Το Συμβούλιο, αποφασίζοντας σύμφωνα με τη διαδικασία που ορίζεται στο άρθρο 20 του κανονισμού (ΕΚ) αριθ. 2371/2002, καθορίζει τον αριθμό των κοινοτικών σκαφών ολικού μήκους μεγαλύτερου των 24 μέτρων που επιτρέπεται να αλιεύουν στη ζώνη 2. Ο αριθμός των σκαφών καθορίζεται ως ο αριθμός των κοινοτικών αλιευτικών σκαφών που καταχωρήθηκαν το 2003 στο μητρώο σκαφών της IOTC. Ο περιορισμός σχετικά με τον αριθμό των σκαφών πρέπει να αντιστοιχεί προς τη συνολική ολική χωρητικότητα (GT)· σε περίπτωση αντικατάστασης σκαφών, δεν πρέπει να σημειώνεται υπέρβαση της ολικής χωρητικότητας.
   2.   Το Συμβούλιο, αποφασίζοντας σύμφωνα με τη διαδικασία που ορίζεται στο άρθρο 20 του κανονισμού (ΕΚ) αριθ. 2371/2002, κατανέμει μεταξύ των κρατών μελών τον αριθμό των σκαφών που καθορίζεται σύμφωνα με την παράγραφο 1 του παρόντος άρθρου.
   ΚΕΦΑΛΑΙΟ 2
   Μη στοχευόμενα είδη
   Άρθρο 19
   Καρχαρίες
   1.   Τα κράτη μέλη πράττουν ό,τι είναι δυνατόν προκειμένου να ενθαρρύνουν τη ρίψη εκ νέου στη θάλασσα ζωντανών καρχαριών που αλιεύθηκαν τυχαία, ιδίως νεαρών καρχαριών.
   2.   Τα κράτη μέλη ενθαρρύνουν τη μείωση των απορρίψεων καρχαριών.
   Άρθρο 20
   Θαλάσσιες χελώνες
   1.   Τα κράτη μέλη πράττουν ό,τι είναι δυνατόν προκειμένου να μειώσουν την επίπτωση της αλιείας στις θαλάσσιες χελώνες, ιδίως εφαρμόζοντας τα μέτρα που προβλέπονται στις παραγράφους 2, 3 και 4:
   2.   Η χρήση οποιουδήποτε αλιευτικού εργαλείου υπόκειται στους ακόλουθους όρους:
   
               α)
            
            
               κατάλληλος χειρισμός, συμπεριλαμβανομένης της ανάνηψης ή της άμεσης ρίψης εκ νέου στη θάλασσα, θαλάσσιων χελωνών που αλιεύθηκαν τυχαία (με αγκίστρια ή δίχτυα) ή παρεμπιπτόντως·
            
         
               β)
            
            
               παρουσία επί του σκάφους του αναγκαίου εξοπλισμού για τη ρίψη εκ νέου στη θάλασσα θαλάσσιων χελωνών που αλιεύθηκαν τυχαία ή παρεμπιπτόντως.
            
         3.   Η χρήση γρι-γρι υπόκειται στους ακόλουθους όρους:
   
               α)
            
            
               υποχρέωση αποφυγής, στο μέτρο του δυνατού, κύκλωσης θαλάσσιων χελωνών·
            
         
               β)
            
            
               ανάπτυξη και εφαρμογή προδιαγραφών για κατάλληλα αλιευτικά εργαλεία για την ελαχιστοποίηση παρεμπιπτόντων αλιευμάτων θαλάσσιων χελωνών·
            
         
               γ)
            
            
               υιοθέτηση όλων των αναγκαίων μέτρων για την απελευθέρωση κυκλωμένων ή αλιευόμενων θαλάσσιων χελωνών·
            
         
               δ)
            
            
               υιοθέτηση όλων των αναγκαίων μέτρων για την επιτήρηση του εξοπλισμού συγκέντρωσης ιχθύων, εντός του οποίου θα μπορούσαν να αλιευθούν θαλάσσιες χελώνες, προκειμένου να απελευθερώνονται οι αλιευόμενες χελώνες και να ανακτάται ο μη χρησιμοποιούμενος εξοπλισμός συγκέντρωσης ιχθύων.
            
         4.   Η χρήση παραγαδιών υπόκειται στους ακόλουθους όρους:
   
               α)
            
            
               ανάπτυξη και θέση σε εφαρμογή συνδυασμών σχημάτων αγκιστριών, τύπων ψεύτικου δολώματος, βάθους και μορφής διχτυών καθώς και μεθόδων αλιείας με στόχο την ελαχιστοποίηση τυχαίων ή παρεμπιπτόντων αλιευμάτων και της θνησιμότητας θαλάσσιων χελωνών εξαιτίας της αλιείας·
            
         
               β)
            
            
               παρουσία επί του σκάφους του αναγκαίου εξοπλισμού για τη ρίψη εκ νέου στη θάλασσα θαλάσσιων χελωνών που αλιεύθηκαν τυχαία ή παρεμπιπτόντως, συμπεριλαμβανομένων εργαλείων για την απαγκίστρωση ή κοπή των πετονιών και των αποχών.
            
         ΤΙΤΛΟΣ IV
   ΤΕΧΝΙΚΑ ΜΕΤΡΑ ΠΟΥ ΕΦΑΡΜΟΖΟΝΤΑΙ ΣΤΗ ΖΩΝΗ 3
   Άρθρο 21
   Μεταφόρτωση
   1.   Απαγορεύεται η χρήση βοηθητικών σκαφών για την υποστήριξη σκαφών που αλιεύουν με τη βοήθεια εξοπλισμού συγκέντρωσης ιχθύων.
   2.   Απαγορεύεται στα αλιευτικά που αλιεύουν με γρίπο να πραγματοποιούν μεταφορτώσεις ψαριών στη θάλασσα.
   Άρθρο 22
   Περιορισμός του αριθμού των σκαφών
   1.   Το Συμβούλιο, αποφασίζοντας σύμφωνα με τη διαδικασία που προβλέπεται στο άρθρο 20 του κανονισμού (ΕΚ) αριθ. 2371/2002, καθορίζει τον αριθμό των κοινοτικών σκαφών που αλιεύουν με γρίπο τα οποία επιτρέπεται να αλιεύουν στη ζώνη 3. Ο αριθμός καθορίζεται ως ο αριθμός των κοινοτικών σκαφών που αλιεύουν με γρίπο τα οποία είχαν καταχωρηθεί στο μητρώο της IATTC στις 28 Ιουνίου 2002.
   2.   Κάθε κράτος μέλος διαβιβάζει στην Επιτροπή, πριν από τις 10 Δεκεμβρίου κάθε έτους, τον κατάλογο των σκαφών που φέρουν τη σημαία του και πρόκειται να αλιεύσουν τόνο στη ζώνη 3. Τα σκάφη που δεν έχουν συμπεριληφθεί στον κατάλογο αυτό θεωρούνται ανενεργά και δεν επιτρέπεται να αλιεύουν κατά τη διάρκεια του τρέχοντος έτους.
   3.   Οι κατάλογοι αναγράφουν τον εσωτερικό αριθμό του μητρώου του αλιευτικού στόλου που έχει δοθεί στο σκάφος σύμφωνα με το παράρτημα Ι του κανονισμού (ΕΚ) αριθ. 26/2004.
   Άρθρο 23
   Προστασία των δελφινιών
   Μόνο τα κοινοτικά αλιευτικά σκάφη τα οποία ασκούν δραστηριότητες υπό τους όρους που καθορίζονται στη συμφωνία για το διεθνές πρόγραμμα διατήρησης των δελφινιών και τα οποία διαθέτουν όριο θνησιμότητας δελφινιών (ΟΘΔ) επιτρέπεται να περικυκλώνουν αγέλες ή ομάδες δελφινιών με γρι-γρι κατά την αλιεία μακρύπτερου τόνου στη ζώνη 3.
   Άρθρο 24
   Αιτήσεις ΟΘΔ
   Τα κράτη μέλη διαβιβάζουν στην Επιτροπή, πριν από τις 15 Σεπτεμβρίου κάθε έτους:
   
               α)
            
            
               κατάλογο σκαφών που φέρουν τη σημαία τους, των οποίων η μεταφορική ικανότητα είναι μεγαλύτερη από 363 μετρικούς τόνους (400 καθαρούς τόνους) και τα οποία έχουν ζητήσει ΟΘΔ για ολόκληρο το επόμενο έτος·
            
         
               β)
            
            
               κατάλογο σκαφών που φέρουν τη σημαία τους, των οποίων η μεταφορική ικανότητα είναι μεγαλύτερη από 363 μετρικούς τόνους (400 καθαρούς τόνους) και τα οποία έχουν ζητήσει ΟΘΔ για το πρώτο ή το δεύτερο εξάμηνο του επόμενου έτους·
            
         
               γ)
            
            
               για κάθε σκάφος που έχει ζητήσει ΟΘΔ, πιστοποιητικό το οποίο να βεβαιώνει ότι το σκάφος διέθετε όλα τα εργαλεία και εξοπλισμούς προστασίας δελφινιών και ότι ο πλοίαρχός του έχει ολοκληρώσει εγκεκριμένη κατάρτιση όσον αφορά την τεχνική απελευθέρωσης και διάσωσης δελφινιών·
            
         
               δ)
            
            
               κατάλογο σκαφών που φέρουν τη σημαία τους, τα οποία ενδέχεται να ασκήσουν δραστηριότητες στη ζώνη κατά τη διάρκεια του επόμενου έτους.
            
         Άρθρο 25
   Κατανομή των ΟΘΔ
   1.   Τα κράτη μέλη διασφαλίζουν ότι οι αιτήσεις ΟΘΔ είναι σύμφωνες με τους όρους που προβλέπονται στη συμφωνία για το διεθνές πρόγραμμα διατήρησης των δελφινιών και με τα μέτρα διατήρησης που έχουν θεσπισθεί από την IATTC.
   2.   Η Επιτροπή εξετάζει τους καταλόγους και τη συμφωνία τους προς τις διατάξεις της συμφωνίας για το διεθνές πρόγραμμα διατήρησης των δελφινιών και προς τα μέτρα διατήρησης που έχουν θεσπισθεί από την IATTC και τους διαβιβάζει στο διευθυντή της IATTC. Σε περίπτωση που από την εξέταση προκύπτει ότι η αίτηση δεν πληροί τους όρους που αναφέρονται στην παρούσα παράγραφο, η Επιτροπή ενημερώνει αμελλητί το οικείο κράτος μέλος ότι δεν δύναται να διαβιβάσει στο διευθυντή της IATTC ολόκληρη την αίτηση ή μέρος αυτής, αναφέροντας τους σχετικούς λόγους.
   3.   Η Επιτροπή διαβιβάζει σε κάθε κράτος μέλος το σύνολο των ΟΘΔ προκειμένου να κατανεμηθούν μεταξύ των σκαφών που φέρουν τη σημαία τους.
   4.   Τα κράτη μέλη διαβιβάζουν στην Επιτροπή, πριν από τις 15 Ιανουαρίου κάθε έτους, την κατανομή των ΟΘΔ που πραγματοποιήθηκε μεταξύ των σκαφών που φέρουν τη σημαία τους.
   5.   Η Επιτροπή διαβιβάζει, πριν από την 1η Φεβρουαρίου κάθε έτους, στο διευθυντή της IATTC τον κατάλογο και την κατανομή των ΟΘΔ μεταξύ των κοινοτικών αλιευτικών σκαφών.
   Άρθρο 26
   Προστασία άλλων μη στοχευόμενων ειδών
   1.   Τα γρι-γρι απελευθερώνουν χωρίς καθυστέρηση ανέπαφες, στο μέτρο του δυνατού, όλες τις θαλάσσιες χελώνες, καρχαρίες, παλαμίδες, ζαργάνες, σελάχια, κυνηγούς και άλλα είδη που δεν αποτελούν στόχο της αλιείας.
   2.   Οι αλιείς ενθαρρύνονται να αναπτύσσουν και να χρησιμοποιούν τεχνικές και εξοπλισμό προκειμένου να διευκολύνουν την ταχεία και ασφαλή απελευθέρωση οποιωνδήποτε τέτοιων ζώων.
   Άρθρο 27
   Θαλάσσιες χελώνες
   1.   Οποτεδήποτε διαπιστώνεται η ύπαρξη θαλάσσιας χελώνας μέσα σε δίχτυ, πρέπει να ασκούνται όλες οι εύλογες προσπάθειες διάσωσής της πριν εμπλακεί στο δίχτυ, συμπεριλαμβανομένης, εφόσον καθίσταται αναγκαίο, της χρήσης ταχυκίνητης λέμβου.
   2.   Σε περίπτωση εμπλοκής θαλάσσιας χελώνας μέσα στο δίχτυ, το βαρούλκο του διχτυού πρέπει να σταματήσει να λειτουργεί μόλις η χελώνα εξέλθει από τη θάλασσα και δεν πρέπει να τεθεί πάλι σε λειτουργία μέχρις ότου η χελώνα απεμπλακεί και ελευθερωθεί.
   3.   Εάν μια θαλάσσια χελώνα μεταφέρεται πάνω σε σκάφος, πρέπει να χρησιμοποιούνται όλες οι ενδεδειγμένες μέθοδοι προκειμένου να ανακτήσει τις δυνάμεις της πριν ριφθεί και πάλι στη θάλασσα.
   4.   Απαγορεύεται στα θυνναλιευτικά να απορρίπτουν σάκους αλατιού ή οποιαδήποτε άλλα απορρίμματα από πλαστικό μέσα στη θάλασσα.
   5.   Εφόσον είναι δυνατόν, πρέπει να απελευθερώνονται οι θαλάσσιες χελώνες που αλιεύονται με εξοπλισμούς συγκέντρωσης ψαριών και με άλλα αλιευτικά εργαλεία.
   6.   Πρέπει να ανακτώνται οι εξοπλισμοί συγκέντρωσης ψαριών που δεν χρησιμοποιούνται για αλιεία.
   ΤΙΤΛΟΣ V
   ΤΕΧΝΙΚΑ ΜΕΤΡΑ ΠΟΥ ΕΦΑΡΜΟΖΟΝΤΑΙ ΣΤΗ ΖΩΝΗ 4
   Άρθρο 28
   Μείωση των απορριμμάτων
   Τα κράτη μέλη λαμβάνουν μέτρα για τη μείωση στον ελάχιστο δυνατό βαθμό των απορριμμάτων, των απορρίψεων, των αλιευμάτων με απολεσθέντα ή εγκαταλειφθέντα αλιευτικά εργαλεία, της ρύπανσης που προέρχεται από αλιευτικά σκάφη, των αλιευμάτων ψαριών και ζώων που ανήκουν σε μη στοχευόμενα είδη καθώς και των επιπτώσεων που υφίστανται τα συγγενή ή εξαρτώμενα είδη, ιδίως τα είδη που απειλούνται με εξαφάνιση.
   ΤΙΤΛΟΣ VI
   ΓΕΝΙΚΕΣ ΔΙΑΤΑΞΕΙΣ
   Άρθρο 29
   Θαλάσσια θηλαστικά
   1.   Απαγορεύεται η περικύκλωση με γρι-γρι αγελών ή ομάδων θαλάσσιων θηλαστικών.
   2.   Η παράγραφος 1 εφαρμόζεται σε όλα τα κοινοτικά αλιευτικά σκάφη, εκτός από τα σκάφη που αναφέρονται στο άρθρο 23.
   ΤΙΤΛΟΣ VII
   ΤΕΛΙΚΕΣ ΔΙΑΤΑΞΕΙΣ
   Άρθρο 30
   Επιτροπολογία
   Τα μέτρα που πρέπει να ληφθούν δυνάμει του άρθρου 6 παράγραφος 4 και του άρθρου 8 παράγραφος 2 θεσπίζονται σύμφωνα με τη διαδικασία που αναφέρεται στο άρθρο 30 παράγραφος 3 του κανονισμού (ΕΚ) αριθ. 2371/2002.
   Άρθρο 31
   Κατάργηση
   Ο κανονισμός (ΕΚ) αριθ. 973/2001 καταργείται.
   Άρθρο 32
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
      Βρυξέλλες, 7 Μαΐου 2007.
      
         
            Για το Συμβούλιο
         
         
            Ο Πρόεδρος
         
         H. SEEHOFER
         
      
   
   
      (1)  ΕΕ L 179 της 23.6.1998, σ. 1.
   
      (2)  ΕΕ L 162 της 18.6.1986, σ. 33.
   
      (3)  ΕΕ L 236 της 5.10.1995, σ. 24.
   
      (4)  ΕΕ L 348 της 30.12.2005, σ. 26.
   
      (5)  ΕΕ L 15 της 19.1.2005, σ. 9.
   
      (6)  ΕΕ L 32 της 4.2.2005, σ. 1.
   
      (7)  ΕΕ L 137 της 19.5.2001, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 831/2004 (ΕΕ L 127 της 29.4.2004, σ. 33).
   
      (8)  ΕΕ L 358 της 31.12.2002, σ. 59.
   
      (9)  ΕΕ L 184 της 17.7.1999, σ. 23. Απόφαση όπως τροποποιήθηκε τελευταία με την απόφαση 2006/512/ΕΚ (ΕΕ L 200 της 22.7.2006, σ. 11).
   
      (10)  ΕΕ L 348 της 30.12.2005, σ. 28.
   
      (11)  ΕΕ L 5 της 9.1.2004, σ. 25. Κανονισμός όπως τροποποιήθηκε με τον κανονισμό (ΕΚ) αριθ. 1799/2006 (ΕΕ L 341 της 7.12.2006, σ. 26).
   
      ΠΑΡΑΡΤΗΜΑ I
      Κατάλογος άκρως μεταναστευτικών ειδών
      
                  —
               
               
                  Τόνος ο μακρύπτερος: Thunnus alalunga
                  
               
            
                  —
               
               
                  Τόνος: Thunnus thynnus
                  
               
            
                  —
               
               
                  Τόνος ο μεγαλόφθαλμος: Thunnus obesus
                  
               
            
                  —
               
               
                  Παλαμίδα: Katsuwonus pelamis
                  
               
            
                  —
               
               
                  Ρίκι: Sarda sarda
               
            
                  —
               
               
                  Κιτρινόπτερος τόνος: Thunnus albacares
               
            
                  —
               
               
                  Τόνος μαυρόπτερος: Thunnus atlanticus
               
            
                  —
               
               
                  Καρβούνι: Euthynnus spp.
               
            
                  —
               
               
                  Τόνος: Thunnus maccoyii
               
            
                  —
               
               
                  Τονάκι: Auxis spp.
               
            
                  —
               
               
                  Καστανόψαρα: Bramidae
               
            
                  —
               
               
                  Μάρλιν: Tetrapturus spp.· Makaira spp.
               
            
                  —
               
               
                  Ιστιοφόροι: Istiophorus spp.
               
            
                  —
               
               
                  Ξιφίας: Xiphias gladius
               
            
                  —
               
               
                  Λουτσοζαργάνες: Scomberesox spp.· Cololabis spp.
               
            
                  —
               
               
                  Κυνηγός: Coryphaena hippurus· coryphaena equiselis
               
            
                  —
               
               
                  Καρχαρίες: Hexandus griseus· Cetorhinus maximus· Alopiidae Rhincodon typus· Carcharhinide· Sphyrnidae· Isuridae· Lamnidae
               
            
                  —
               
               
                  Κητοειδή (φάλαινες και φώκαινες): Physeteridae· Balenidae· Eschrichtiidae· Monodontidae· Ziphiidae· Delphinidae.
               
            
   
      ΠΑΡΑΡΤΗΜΑ II
      Κατάλογος τονοειδών και συναφών ειδών της ICCAT
      
                  —
               
               
                  Τόνος: Thunnus thynnus
               
            
                  —
               
               
                  Τόνος: Thunnus maccoyii
               
            
                  —
               
               
                  Τόνος κιτρινόπτερος: Thunnus albacares
               
            
                  —
               
               
                  Τόνος μακρύπτερος: Thunnus alalunga
               
            
                  —
               
               
                  Τόνος ο μεγαλόφθαλμος: Thunnus obesus
               
            
                  —
               
               
                  Τόνος Ατλαντικού: Thunnus atlanticus
               
            
                  —
               
               
                  Καρβούνι: Euthynnus alletteratus
               
            
                  —
               
               
                  Παλαμίδα: Katsuwonus pelamis
               
            
                  —
               
               
                  Ρίκι: Sarda sarda
               
            
                  —
               
               
                  Κοπάνι: Auxis thazard
               
            
                  —
               
               
                  Κοπάνι: Auxis rochei
               
            
                  —
               
               
                  Κοπάνι: Orcynopsis unicolor
               
            
                  —
               
               
                  Γουάχο: Acanthocybium solandri
               
            
                  —
               
               
                  Σκουμπρί της Ισπανίας: Scomberomorus maculatus
               
            
                  —
               
               
                  Βασιλικό σκουμπρί: Scomberomorus cavalla
               
            
                  —
               
               
                  Σκουμπρί της Γουινέας: Scomberomorus tritor
               
            
                  —
               
               
                  Σκουμπρί της Βραζιλίας: Scomberomorus brasilliensis
               
            
                  —
               
               
                  Βασιλικό σκουμπρί: Scomberomorus regalis
               
            
                  —
               
               
                  Ιστιοφόρος του Ατλαντικού: Istiophorus albicans
               
            
                  —
               
               
                  Μαύρο μάρλιν: Makaira indica
               
            
                  —
               
               
                  Γαλάζιο μάρλιν: Makaira nigricans
               
            
                  —
               
               
                  Λευκό μάρλιν: Tetrapturus albidus
               
            
                  —
               
               
                  Ξιφίας: Xiphias gladius
               
            
                  —
               
               
                  Βασιλική ζαργάνα: Tetrapturus pfluegeri
               
            
   
      ΠΑΡΑΡΤΗΜΑ III
      Μήκος σκαφών (άρθρο 6 παράγραφος 2)
      Ο ορισμός του μήκους των σκαφών από την ICCAT:
      
                  —
               
               
                  για κάθε αλιευτικό σκάφος που έχει ναυπηγηθεί μετά τις 18 Ιουλίου 1982, το 96 % του ολικού μήκους στην ίσαλο γραμμή στο 85 % του ελάχιστου πλευρικού βάθους που μετράται από το άνω μέρος της τροπίδας, ή το μήκος από το εμπρόσθιο τμήμα της στείρας μέχρι τον άξονα του κορμού του πηδαλίου στην εν λόγω ίσαλο γραμμή, εφόσον αυτό είναι μεγαλύτερο. Σε πλοία που έχουν σχεδιασθεί με επικλινή τροπίδα, η ίσαλος γραμμή πάνω στην οποία μετράται το μήκος αυτό είναι παράλληλη προς την ίσαλο γραμμή σχεδίασης·
               
            
                  —
               
               
                  για οποιοδήποτε αλιευτικό σκάφος που ναυπηγήθηκε πριν από τις 18 Ιουλίου 1982, το καταγεγραμμένο μήκος που έχει καταχωρηθεί στο εθνικό νηολόγιο ή σε άλλα μητρώα σκαφών.
               
            
   
      ΠΑΡΑΡΤΗΜΑ IV
      ΕΛΑΧΙΣΤΑ ΜΕΓΕΘΗ
      (άρθρο 8 παράγραφος 1)
      
                  Είδη
               
               
                  Ελάχιστα μεγέθη
               
            
                  Τόνος (Thunnus thynnus) (1)
                  
               
               
                  6,4 kg ή 70 cm
               
            
                  Τόνος (Thunnus thynnus) (2)
                  
               
               
                  10 kg ή 80 cm
               
            
                  Ξιφίας (Xiphias gladius) (3)
                  
               
               
                  25 kg ή 125 cm (κάτω γνάθος)
               
            
         (1)  Το ελάχιστο αυτό μέγεθος ισχύει μόνο για τον ανατολικό Ατλαντικό Ωκεανό.
      
         (2)  Το ελάχιστο αυτό μέγεθος ισχύει μόνο για τη Μεσόγειο.
      
         (3)  Το ελάχιστο αυτό μέγεθος ισχύει μόνο για τον Ατλαντικό Ωκεανό.